“KfW” banki (Germaniya Federativ Respublikasi) ishtirokidagi “Orolboʻyi mintaqasida tibbiy xizmat sifatini oshirish” loyihasini amalga oshirish chora-tadbirlari toʻgʻrisida
(resolution, 2025-01-22)

Sogʻliqni saqlash sohasida Germaniya Federativ Respublikasi Hukumati bilan moliyaviy hamkorlikni yanada kengaytirish, hududiy koʻp tarmoqli tibbiyot markazlarini zamonaviy tibbiy uskunalar bilan jihozlash va ulardan samarali foydalanishni taʼminlash, Sogʻliqni saqlash vazirligi tomonidan “KfW” bankining (Germaniya Federativ Respublikasi) mablagʻlarini jalb qilgan holda Orolboʻyi mintaqasi, xususan, Qoraqalpogʻiston Respublikasi hamda Xorazm viloyatida sogʻliqni saqlash tizimidagi islohotlarni qoʻllab-quvvatlash maqsadida: 1. Quyidagilar: Oʻzbekiston Respublikasi Hukumati hamda Germaniya Federativ Respublikasi Hukumati oʻrtasida 2019-yil 21-22-may kunlari ikki tomonlama hamkorlikni rivojlantirish boʻyicha oʻtkazilgan hukumatlararo muzokaralar natijalariga koʻra “Orolboʻyi mintaqasida tibbiy xizmat sifatini oshirish” loyihasini (keyingi oʻrinlarda — Loyiha) amalga oshirish uchun qarz va grant ajratish boʻyicha kelishuvga erishilgani; Oʻzbekiston Respublikasi va “KfW” banki oʻrtasida 2023-yil 19-may kuni Loyihani moliyalashtirish uchun 5,5 yillik imtiyozli davr bilan 12,5 yil muddatga jami 30 million yevro miqdorida qarz bitimi hamda 2 million yevro miqdorida grant bitimi imzolangani maʼlumot uchun qabul qilinsin. 2. Quyidagilar: “Orolboʻyi mintaqasida tibbiy xizmat sifatini oshirish” loyihasining asosiy texnik-iqtisodiy koʻrsatkichlari 1-ilovaga muvofiq; “Orolboʻyi mintaqasida tibbiy xizmat sifatini oshirish” loyihasini amalga oshirish doirasida “KfW” bankining qarzlarini qaytarish, shu jumladan, qoʻshimcha haq va foizlar toʻlashning prognoz jadvali 2-ilovaga muvofiq; “Orolboʻyi mintaqasida tibbiy xizmat sifatini oshirish” loyihasi doirasida Qoraqalpogʻiston Respublikasi tibbiyot muassasalari uchun xarid qilinadigan tibbiy jihozlar taqsimoti 3-ilovaga muvofiq; “Orolboʻyi mintaqasida tibbiy xizmat sifatini oshirish” loyihasi doirasida Xorazm viloyati tibbiyot muassasalari uchun xarid qilinadigan tibbiy jihozlar taqsimoti 4-ilovaga muvofiq; “Orolboʻyi mintaqasida tibbiy xizmat sifatini oshirish” loyihasi doirasida xarid qilinadigan maxsus avtotransport vositalarining hududlar boʻyicha taqsimoti 5-ilovaga muvofiq tasdiqlansin. 3. Belgilansinki: Sogʻliqni saqlash vazirligi Loyihani oʻz vaqtida amalga oshirish hamda muvofiqlashtirish, shuningdek, “KfW” bankining qarz va grantlaridan maqsadli va samarali foydalanish boʻyicha masʼul ijro etuvchi organ hisoblanadi; Sogʻliqni saqlash vazirligi huzuridagi “Xaridlar markazi” davlat muassasasi Loyihani amalga oshirish doirasida tuzilgan shartnomalar boʻyicha yuk qabul qiluvchi kontragent hisoblanadi; Loyiha doirasida xarid qilinadigan tibbiy asbob-uskuna, jihoz va vositalar tanlov savdolari eʼlon qilingunga qadar mustaqil ekspertlarni jalb qilgan holda tibbiyot muassasalarini jihozlash meʼyorlari asosida har bir muassasa kesimida tahlil qilinadi. Bunda tahlillar natijasiga koʻra Sogʻliqni saqlash vazirligi tomonidan xarid qilinadigan tibbiy asbob-uskuna, jihoz va vositalarning roʻyxati, miqdori va texnik tavsiflariga oʻzgartirishlar kiritilishi mumkin; “KfW” bankining qarz mablagʻlarini qaytarish, shu jumladan, qoʻshimcha haq va foizlar toʻlash, boshqa toʻlovlar bilan bogʻliq xarajatlar Oʻzbekiston Respublikasining respublika budjeti mablagʻlari hisobidan qoplanadi. 4. Adliya vazirligi Oʻzbekiston Respublikasi va “KfW” banki oʻrtasida imzolangan qarz va grant bitimlari boʻyicha yuridik xulosa bersin. 5. Sogʻliqni saqlash vazirligi Qoraqalpogʻiston Respublikasi Vazirlar Kengashi va Xorazm viloyati hokimligi bilan birgalikda Loyiha doirasida: xarid qilinadigan tovarlar yetkazib berilgunga qadar tibbiy uskunalarni oʻrnatish va montaj qilish uchun tegishli bino va xonalar tayyorlanishini; manfaatdor vazirlik va idoralarga zarur hisobot va hujjatlar “KfW” bankining talablari hamda Oʻzbekiston Respublikasi qonunchilik hujjatlariga muvofiq oʻz vaqtida tayyorlanishi va taqdim etilishini; belgilangan tadbirlarni amalga oshirish uchun zarur sharoitlarning yaratilishini taʼminlasin. 6. Sogʻliqni saqlash vazirligi Loyihani amalga oshirish davrida tovar va uskunalarni sotib olish, belgilangan manzilga yetkazib berish boʻyicha xizmatlarni, shuningdek, Loyihani moliyalashtirish boʻyicha boshqa xarajatlarni amalga oshirish uchun Davlat budjetidan sogʻliqni saqlash sohasiga ajratilgan mablagʻlar doirasida zarur mablagʻlar ajratsin. 7. Tashqi ishlar vazirligi Sogʻliqni saqlash vazirligining viza talabnomalariga binoan Loyihani amalga oshirish doirasida jalb qilinadigan xorijiy mutaxassislar uchun kirish vizalari konsullik yigʻimlari va haqiqiy xarajatlarning oʻrnini qoplash hisobidan yigʻimlar undirilmasdan rasmiylashtirilishini taʼminlasin. 8. Ichki ishlar vazirligi Sogʻliqni saqlash vazirligining talabnomalariga koʻra Loyihani amalga oshirish uchun jalb qilinadigan xorijiy mutaxassislarga koʻp martalik viza rasmiylashtirilishi va uning muddati uzaytirilishini, shuningdek, vaqtincha turgan joyi boʻyicha roʻyxatga olinishi va uning muddati uzaytirilishini taʼminlasin. 9. Oʻzbekiston Respublikasi Prezidentining 2022-yil 16-iyundagi “Aholiga tez tibbiy yordam koʻrsatish tizimini takomillashtirish toʻgʻrisida”gi PQ-283-son qaroriga 6-ilovaga muvofiq oʻzgartirish kiritilsin. 10. Mazkur qarorning ijrosini samarali tashkil qilishga masʼul va shaxsiy javobgar etib sogʻliqni saqlash vaziri A.A. Xudayarov belgilansin. Qaror ijrosini nazorat qilish va ijro uchun masʼul tashkilotlar faoliyatini muvofiqlashtirish Oʻzbekiston Respublikasi Bosh vaziri A.N. Aripov zimmasiga yuklansin. 3-ilovaning matni quyidagi tahrirda bayon etilsin: